
E L Ő T E R J E S Z T É S

Sülysáp Város Önkormányzata Képviselő-testületének

2017. június 22-én tartandó munkaterv szerinti ülésére

11. napirendhez

Tárgy: Kilépés a Magyar Önkormányzatok Szövetségéből
Tisztelt Képviselő-testület!

Sülysáp Város Önkormányzata évek óta tagja a Magyar Önkormányzatok Szövetségének székhelye: 2100 Gödöllő Szabadság tér 7.), azonban - amint az a híradásokból is ismert – a Szövetség elnöke pártot alapított, pártpolitizálásba kezdett. Véleményem szerint a Magyar Önkormányzatok Szövetsége addig tudott hatékony munkát végezni, amíg pártsemlegesen ténylegesen az egész önkormányzati szektor érdekeit képviselte. Azzal, hogy a Szövetség elnöke egy új ellenzéki párt elnökeként lépett színre, az önkormányzati szövetség is óhatatlanul a napi pártpolitikai küzdelem színterévé vált. 
Ezzel a lépéssel tehát nyilvánvalóan sérült a Szövetség függetlensége, melynek egyenes következménye, hogy a jövőben már nem tudja hatékonyan ellátni a szektori érdekképviseletet. Mindezek fényében javasolom a Magyar Önkormányzatok Szövetségéből való kilépésünket.

A Szövetség egyesületi formában működik (nyilvántartási száma: 
01-02-0003350). A Polgári Törvénykönyvről szóló 2013. évi V. törvény 3:68. § (1) a) pontja alapján a tagsági jogviszony megszűnik a tag kilépésével. A (2) bekezdés szerint a tag tagsági jogviszonyát az egyesület képviselőjéhez intézett írásbeli nyilatkozattal bármikor, indokolás nélkül megszüntetheti.
A Szövetség alapszabálya szerint a tagság az erre vonatkozó nyilatkozat Szövetséghez való beérkezésének napjával szűnik meg.
A Magyarország helyi önkormányzatairól szóló 2011. évi CLXXXIX. törvény 42. § 5. pontja alapján a képviselő-testület hatásköréből nem ruházható át az érdekképviseleti szervezethez való csatlakozás, illetve abból történő kiválás, aminek eldöntéséhez – a törvény 50. §-a alapján - minősített többség szükséges.

Kérem a Képviselő-testület javaslatomat támogató döntését. 
…/2017. (VI. 22.) ÖKT határozati javaslat

Sülysáp Város Önkormányzatának Képviselő-testülete a Polgári Törvénykönyvről szóló 2013. évi V. törvény 3:68. § (1) a) pontja, valamint (2) bekezdése alapján, a Magyarország helyi önkormányzatairól szóló 2011. évi CLXXXIX. törvény 42. § 5. pontjának és 50. §-ának figyelembe vételével úgy határoz, hogy 
1./ Sülysáp Város Önkormányzata a Magyar Önkormányzatok Szövetségéből (székhelye: 2100 Gödöllő Szabadság tér 7.; nyilvántartási száma: 
01-02-0003350) kilép.
2./ Felkéri és felhatalmazza a polgármestert a szükséges intézkedések, nyilatkozatok megtételére.
Határidő: 2017. június 30.
Felelős: polgármester
Sülysáp, 2017. június 14. 

